google/wiki40b huggingface dataset:
טום דרק באודן

ביוגרפיה

נולד בסארי שבאנגליה למשפחה מדרום לונדון. נרשם לשירות בחיל פרשים של הצבא הבריטי ב-1938, ושירת עם Royal Scots Greys בארץ ישראל המנדטורית תחת פיקודו של אורד צ'ארלס וינגייט.
ב-1941 במלחמת העולם השנייה, כשהיה בדרגת קצונה, הוביל מתקפה על כוחות ממשלת וישי, בה משה דיין, אז בדרגת סמל, איבד את עינו, והוא עצמו נפצע קשה ברגל. אחרי שיקום של שישה חודשים בבית משפחת אפל בתל אביב הוא התגייס ליחידת צנחנים בריטיים. התאמן במצרים ובהמשך השתתף בתור סאס בפלישת בעלות הברית לסיציליה וגם בפלישה לנורמנדי. נפל בשבי של גרמניה הנאצית בקרב על ארנהם.
בעקבות גילוי מכתבים מקיבוץ אצלו, נשלח על ידי הגרמנים לחודש בברגן-בלזן, שם פינה גופות מן המשרפות. לאחר מכן הועבר למחנה שבויים ליד המבורג, שם שהה עד סוף מלחמת העולם השנייה.
לאחר המלחמה עסק תחילה באימון צנחני צבא יוגוסלביה. בהמשך בחשאי דרך קפריסין נכנס לארץ ישראל, והצטרף להגנה תחת שם כיסוי "דייוויד אפל". ללא ידיעת עברית נלחם בקרבות לטרון. לאחר מותו הטראגי של דוד מרכוס, נלחם בראש חטיבה 7 שלחמה בגליל.
ב-1949 הרמטכ"ל חיים לסקוב הטיל עליו להקים את בית הספר לצניחה. כמו כן הוא כתב את פקודות הצניחה, שתורגמו לעברית על ידי מזכירתו. 
בהמשך חזר לבריטניה. היה נשוי ארבע פעמים.
נפטר ב-10 ביוני 2019.
ויהי היום

על הספר

עבודתו של ביאליק בספר זה היא עבודה ספרותית ולא פולקלוריסטית. הספר איננו ליקוט אגדות אלא עיבוד אמנותי שלהן המוגש בלבוש חדש ומקורי. הספר כולל 35 אגדות, מהן 12 במדור "אגדות המלך דוד", 21 במדור "אגדות המלך שלמה", ושתי יצירות נפרדות, אגדת ספר בראשית ו"אלוף בצלות ואלוף שום". 
ביאליק החל את העבודה על הספר במקביל לעבודתו עם יהושע חנא רבניצקי על "ספר האגדה", שבו ליקטו השניים אגדות תלמודיות. מטרתו של ביאליק בקובץ "ויהי היום" הייתה ליצור עבור בני הנעורים חומר קריאה עברי מקורי, אשר יסתמך על אגדות שורשיות מחכמת ישראל. ברוב יצירות הקובץ נטל ביאליק מהאגדות העממיות את הבסיס ואת הרוח, אך הקפיד על גלגול העלילה באופן הגיוני ורצוף והשתמש בלשון ובסגנון מקוריים משלו. כך הצליח להנגיש את האגדות המיושנות בלשונן ובסגנונן לבני הנעורים של תקופתו, ולפיכך השווה מרדכי בן יחזקאל את "גאולת האגדות העבריות" של ביאליק עם עבודתם של האחים גרים.

מהדורות

הספר ראה אור לראשונה ב-1933 (תרצ"ד) עם איורים מאת נחום גוטמן. ב-1965 ראה במהדורה חדשה, שתיהן בהוצאת דביר.
חלק מסיפורי "ויהי היום" עובדו באמריקה כסיפורים לילדים על ידי דניאל פרסקי ואברהם יצחק איגוס, במטרה לספק ספרות עברית ליהודי ארצות הברית, וראו אור כסדרת ספרונים בהוצאת שיינברג.
ארנבאים

מורפולוגיה

סימניהם: שתי חותכות קטנות מאחורי החותכות העליונות. 2 מלתעות בלסת העליונה ו-2 בתחתונה. כל השיניים בעלות גידול מתמיד. תנועת הלסת התחתונה לרוחב ולאורך. הגולגולת ספוגית והחך הגרמי קצר מאוד. ברגליים הקדמיות 5 אצבעות ובאחוריות – 4.
בית חרות

היסטוריה

היישוב הוקם בשנת 1933 על ידי גרעין עולים מארצות הברית אשר קראו לו על שם הארגון החקלאי האמריקני 'חרות' שעזר להעלותם. עמנואל הראובני קושר את שמו גם אל הכתוב בהגדה של פסח: "הוציאנו מעבדות לחרות מיגון לשמחה ומאבל ליום טוב".
שם היישוב היה במקור "חרות אמריקה ב'" (חרות אמריקה ג' הוא מושב הדר עם). השם המחודש, בית חרות, ניתן למושב בשנת 1953 על ידי תושב היישוב עמנואל לבס, אחד משבעת מקימי היישוב.
ארנסט רמאק

חייו

רמאק, יליד ברלין, למד משנת 1867 באוניברסיטאות ברסלאו, ברלין, וירצבורג, שטרסבורג והיידלברג – שבהּ היה תלמידו של הנוירולוג וילהלם היינריך אֵרְבּ (Erb). ב-1870–1871 נטל חלק במלחמה הצרפתית-פרוסית. רמאק קיבל תואר דוקטור לרפואה, ועבד כאסיסטנט במחלקה למחלות עצבים בבית החולים שָׁרִיטֵה (Charité) בברלין מ-1873 עד 1875. רמאק ביסס את מעמדו כנוירופתולוג בבירת הקיסרות המתהווה; ב-1877 התמנה שם לפריבטדוצנט (privatdocent), וב-1893 לפרופסור.
יחד עם הנוירולוג היהודי-פולני אדווארד פלטאו (Flatau) פרסם רמאק מחקר חשוב על נויריטיס ופולינויריטיס, אשר נבחר על ידי קארל נותנאגל (Nothnagel) להיכלל ב"המדריך לפתולוגיה ותרפיה מיוחדות" (Handbuch der speziellen Pathologie und Therapie). על שמו נקרא "רפלקס רמאק" – כפיפה כפית של שלוש הבהונות הראשונות, ולעיתים של כף הרגל, עם פשיטה של הברך, הנגרמת כתוצאה מליטוף השטח הקדמי העליון של הירך; רפלקס זה הוא סימן לפגיעה בחוט השדרה.
רמאק נפטר ב-1911 בויסבאדן.
דוכסות בוואריה-שטראובינג

היסטוריה

בשנת 1340 איחד לודוויג הרביעי, קיסר האימפריה הרומית הקדושה את דוכסות בוואריה מחדש, ובנוסף לזאת שלט עם אשתו מרגרט השנייה, רוזנת אנו ברוזנויות אנו הולנד וזילנד. לאחר מותו בשנת 1347 שלטו בניו בכל הנחלה במשותף, ובשנת 1349 חולקה בחוזה לנדסברגר דוכסות בוואריה מחדש בין בניו, לבוואריה העליונה ובוואריה התחתונה. בשנת 1353 חולקה בוואריה התחתונה בחוזה רגנסבורג לדוכסות בוואריה-לנדסהוט שבה שלט שטפן השני, דוכס בוואריה, ולדוכסות בוואריה-שטראובינג שבה שלטו במשותף אלברכט הראשון, דוכס בוואריה ווילהלם הראשון, דוכס בוואריה.
אלברכט ווילהלם לא חילקו ביניהם את הנחלות, אלא וילהלם התמקד בנחלות אמם בארצות השפלה, בעוד אלברכט טיפח את השטחים בבוואריה התחתונה. בשנת 1356 מתה אמם מרגרט השנייה, רוזנת אנו, ובשנת 1357 חלה וילהלם במחלת נפש, ואלברכט השתלט גם על השטחים בארצות השפלה. בשנת 1389 הצטרף אלברכט השני, דוכס בוואריה לאביו אלברכט הראשון, ובעוד אביו משקיע את עיקר זמנו בארצות השפלה, אלברכט השני התעסק בעניינים בבוואריה, אולם הוא מת עוד קודם אביו בשנת 1397.
בשנת 1404 מת אלברכט הראשון, ובנו וילהלם השני, דוכס בוואריה עלה לשלטון במקומו. בשנת 1417 מת וילהלם השני, ולאחר מותו פרץ מאבק ירושה בין בתו יקובה, רוזנת אנו לאחיו יוהאן השלישי, דוכס בוואריה. בשנת 1425 נרצח יוהאן השלישי, ובשנת 1429 פסק זיגיסמונד, קיסר האימפריה הרומית הקדושה בבוררות פרשבורג על חלוקת הדוכסות בין הענפים האחרים של בוואריה, ואילו יקובה, רוזנת אנו קיבלה את הרוזנויות בארצות השפלה, אותם נאלצה למסור בשנת 1432 לפיליפ השלישי, דוכס בורגונדיה.
הארי צ'אפין

אודות

צ'אפין נולד למשפחה מהמעמד הבינוני בעיר ניו יורק. הוא השני מתוך ארבעה ילדים, כאשר שלושת אחיו פנו אף הם לקריירה מוזיקלית, בניהם ג'ים צ'אפין, מתופף ג'אז. בילדותו השתתף במקהלת ילדים בברוקלין ובנעוריו החל להופיע יחד עם אחיו. בשנת 1960 סיים את לימודיו התיכוניים ולתקופה קצרה למד באקדמיה של חיל האוויר האמריקאי ובאוניברסיטת קורנל אבל לא השלים את לימודיו. 
תחילה תכנן להיות יוצר סרטים דוקומנטרים ובשנת 1968 ביים את הסרט "Legendary Champions" שעסק במתאגרפים ואף היה מועמד לפרס אוסקר. אולם בשנת 1971 החליט להתמקד בקריירה מוזיקלית והחל לנגן במועדונים שונים בניו יורק והקליט אלבום עם אחיו.
אלבום הסולו הראשון שלו יצא בשנת 1972, Heads & Tales, אשר זכה להצלחה בזכות הסינגל Taxi. אלבומו השני, Sniper and Other Love Songs, זכה להצלחה פחותה במקצת ואלבומו השלישי, Short Stories הצליח לשחזר במשהו את הצלחתו הקודמת.
בשנת 1974 יצא אלבומו הרביעי, Verities & Balderdash, אשר זכה להצלחה גדולה מאוד והגיע למקום הרביעי במצעד הפזמונים. באלבום נכלל להיטו הגדול ביותר אשר הגיע למקום הראשון במצעד הפזמונים, Cat's in the Cradle. השיר נכתב על ידי אשתו סנדרה והוא עוסק ביחסים של אב ובנו והוא מבוסס על היחסים של בעלה הקודם של סנדרה עם ילדיו.
ב-16 ביולי 1981 נהרג בתאונת דרכים בדרך להופעה בניו יורק.
הקורפוס ה-13 (ארצות הברית)

היסטוריה

ב-7 בדצמבר 1942 הוקם הקורפוס ה-13 ברוד איילנד, ולמפקדו מונה אמיל ריינהרדט. ב-2 בדצמבר 1943 מונה אלוואן קלום גילם ג'וניור למפקד הקורפוס, ובנובמבר 1944 נשלח הקורפוס לחזית המערבית כחלק מהארמייה התשיעית. הקורפוס פרץ את קו זיגפריד, והתקדם לנהר הרור. ב-23 בפברואר 1945 לחם הקורפוס באזור קלן, וב-31 במרץ חצה את נהר הריין והמשיך בהתקדמותו לתוככי גרמניה. הקורפוס כבש את הערים כגון וירזן, קרפלד, מרז, הומבורג, מינסטר, והנובר, ולבסוף נעצר בעיר טאנגרמינדה שעל נהר האלבה במרחק 50 ק"מ מברלין.
עם סיום המלחמה שוחררו חיילי הקורפוס, והמפקדה עברה לקליפורניה, וב-25 בספטמבר 1945 פורק הקורפוס.
מקפלות המצנחים

מקפלות המצנחים או מאחזקות המצנחים בצה"ל הן חיילות (וגם חיילים) המשרתות תחת מרכז הטסה והכשרות מיוחדות, הממונה על מלאכת קיפול ותחזוקת המצנחים.
קיפול מצנחים הוא משימה תובענית וקפדנית. בריתמת צניחה קיימים שני מצנחים, ראשי ורזרבי. את המצנח הראשי יכול לקפל צנחן מוסמך או מקפל מצנחים מוסמך (פֵּקֱר, מאנגלית: packer); את המצנח הרזרבי יכול לקפל רק מקפל מצנחים המוסמך לקיפול מצנחים רזרביים.
על פי נוהלי צה"ל, תוקף קיפול של מצנח מחומרי ניילון מתקדמים (בניגוד למשי) הוא 120 יום. לאחר שפג תוקף הקיפול יש לפתוח ולקפל את המצנח שנית לפני צניחה.
מקפלות המצנחים בצה"ל מקפלות את כל המצנחים הדרושים עבור צה"ל לצורכי תרגילים גדודיים (תרג"דים), היטסים ואספקה לשטח. הקיפול דורש מאמץ פיזי, שכן מצנח אישי שוקל 14.1 קילוגרמים ומצנח אפסניה יכול להגיע למשקל 70 קילוגרמים. קיפול מצנח בודד אורך בין 20 דקות לשעה.
תנאי קבלה ליחידת מקפלות המצנחים הם פרופיל רפואי 64 ומעלה, טירונות לרמת רובאי 02 וקורס הכנה בן חודש ימים.
לפני הרחבת תפקידי החיילות בצה"ל, נחשב תפקיד מקפלת המצנחים לתפקיד המשמעותי ביותר שיכולה חיילת למלא בשירות הצבאי. מקפלות המצנחים זכו לכבוד מהסביבה ואפילו חובר לכבודן השיר "מקפלות המצנחים" מאת יאיר רוזנבלום. השיר בוצע לראשונה ב-1971 על ידי צוות הווי של חטיבת הצנחנים ובהמשך, ב-1972, על ידי להקת פיקוד מרכז. 

הסיכה של מקפלות מצנחים מכילה כנפיים שבמרכזן מצנח ומתחתיו שתי כפות ידיים.
חטיבת טביב ראשון לציון

מגמות

בחטיבה זו מגמות מגוונות כמו:
מגמת מופ"ת - (ראשי תיבות של מתמטיקה, פיזיקה ותרבות). בעמותת מופת נכללים בתי ספר רבים בישראל, והם מדגישים את מקצועות המדעים המדויקים: מתמטיקה, כימיה, פיזיקה. במסגרת התרבות תלמידי כיתות מופת יצאו לפעילויות העשרה למשל קונצרטים בנוסף לפעילויות האחרות. כתת-מופ"ת מיועדת לתלמידים בעלי מוטיבציה לימודית גבוהה, בעלי אוריינטציה מדעית וללא בעיות משמעת. תלמידי כתת-מופ"ת ילמדו במתכונת שש-שנתית. כדי להתקבל לכיתה זאת תחילה יש לעבור 2 מכינות (תקופות קצרות של לימודים ואחרי כל מכינה מבחן) אשר בסופן בית הספר יקבע מי ילמד בכיתת מופת. (להרחבה)
מגמה מדעית טכנולוגית -היא תוכנית מצוינות יוקרתית, ייחודית ופורצת דרך לקידום עתידם של התלמידים. התוכנית חושפת את התלמידים בפני נושאים מתקדמים מתחום המדע והטכנולוגיה בדרך להיות חלק מדור המנהיגות וההובלה העתידי. מטרת התוכנית היא לייצר מסלול מצוינות שש שנתי המוביל לתעודת בגרות איכותית בתחומי המדע והטכנולוגיה. התוכנית מופעלת בחטיבת הביניים ובחטיבה העליונה. (להרחבה)
מגמת ניו מדיה - כיתה הלומדת את תחומי האומנות, כגון: צילום וקולנוע, ציור מחול ועוד. ואת מקצוע העיתונות.
מגמת מחוננים- בתשע"ח (2017) נפתחה כיתת מחוננים בחטיבה.
ומגמת ספורט (כיתת אתלטיקה קלה)- כיתות הספורט ההישגיות שפועלות בעידוד ובתמיכה של הנהלת
בית-הספר יצרו כיתות ספורט הישגיות, המבוקשות מאוד בעיר ובסביבה.
בכל שכבת גיל שש כיתות וכיתת חנ"מ.

על בית הספר

בשנה"ל תש"ע הצטרפה החטיבה לרפורמת "אופק חדש".
במסגרת הרפורמה עמדו לרשות הצוות כלים, משאבים ואפשרויות לחיזוק הקשר האישי בין המחנך/ת לתלמידים והוריהם. התלמידים נהנו מן השעות הפרטניות שהוקדשו לשיחות היכרות, קידום ההישגים ועזרה לימודית.
נמשיך בהרחבת והטמעת הרפורמה ותוכנית "החינוך האישי" .
בשכבות ז'-ח' ימונו 2 מחנכים לכל כיתה ותופעל תוכנית החינוך האישי בהנחיית המכון לחינוך דמוקרטי.
מסגרת השעות הפרטניות תסייע לשיפור איכות הקשר האישי עם התלמידים והוריהם וקידום השגיהם.
בתחום הפדגוגי נמשיך ונקדם בבית-ספרנו תוכנית עבודה אשר תתמקד במימוש העקרונות, המטרות, היעדים והערכים המובילים את מערכת החינוך בישראל ומתמקדים בקידום ההישגים הלימודיים, חינוך לערכים וטיפוח אקלים חינוכי מיטבי מכיל, מצמיח ומעודד להצלחות.
כבשנים קודמות גם השנה נקדם תוכניות ופרויקטים בתחום איכות הסביבה, פיתוח בר-קיימא ונעודד מצוינות אישית, מחויבות לביצוע איכותי, מעורבות ואכפתיות, סבלנות וסובלנות. נמשיך לקדם השנה תוכניות לימוד והוראה לפיתוח החשיבה ברוח "האופק הפדגוגי", כל זאת, בהמשך חתירתנו למתן כלים לפיתוח לומד עצמאי וחוקר.
תשומת לב מרבית תינתן לקידום הישגים לימודיים ומעקב תכוף אחר הישגי התלמידים תוך מתן מענה לצורכי הפרט.
הפיתוח המקצועי של הצוות יוקדש לנושא העמקת תפקידו החינוכי של בית-הספר, להעמקת הקשר מורה-תלמיד במתכונת החינוך האישי, לשיפור התקשרות בין צוות בית הספר לתלמידים ולהורים, זאת, בהלימה לתוכנית החינוך האישי ועקרונות "אופק חדש".
בבית-ספרנו ילמדו תלמידי כיתות ז', ח' ו-ט', בוגרי בתיה"ס היסודיים המזינים את קריית החינוך שבמתחם "אלון". בתי-הספר המזינים: רמז, עדיני ומישור הנוף. תלמידים נוספים מגיעים לכיתות הספורט בענף האתלטיקה הקלה של החטיבה. כיתות אלה הן על-אזוריות ומגיעים אליהן תלמידים מרחבי העיר ומחוצה לה. חטה"ב "טביב" היא אחת משלוש חטיבות ביניים בארץ המפתחת את תחום האתלטיקה ומובילה אותו במשך שנים עם הישגים מרשימים ובולטים.
לאנה קונדור

ביוגרפיה

קונדור נולדה בקאנטחו, וייטנאם וגדלה בשיקגו, אילינוי. היא אומצה על ידי ההורים האמריקאים, מרי קרול ובוב קונדור, ב-6 באוקטובר 1997, לצד אחיה הלא ביולוגי, ארתור. שמה של קונדור בלידה היה טראן דונג לאן, אבל היא הוטבלה כלאנה תרסה קונדור לאחר אימוצה. בוב קונדור הוא עיתונאי שהיה מועמד לפרס פוליצר וסגן הנשיא לשעבר של Yahoo! ספורט. קונדור ומשפחתה התגוררו באי וידביי,, וושינגטון וניו יורק, לפני שהתיישבו בסנטה מוניקה, קליפורניה כשהייתה בת 15.
קונדור למדה בלט בילדותה. קונדור לקחה שיעורי משחק באקדמיה לקולנוע של ניו יורק. בשנת 2015, היא סיימה את לימודי התיכון שלה בלוס אנג'לס. בשנת 2016 התקבלה קונדור לאוניברסיטת לויולה מרימאונט.
קונדור בזוגיות עם נואה מאז קיץ 2015.

קריירה

קונדור ביצעה את הופעת הבכורה שלה בתור ג'ובילי בסרט גיבורי העל של בריאן סינגר, X-מן: אפוקליפסה, שיצא לאור ב-27 במאי 2016. היא הופיעה לאחר מכן בסרט הדרמה הגיבורים של בוסטון, המתאר את האירועים שלאחר הפיגוע במרתון בוסטון. הסרט הוקרן לראשונה ב- מכון הסרטים האמריקאי ויצא ב-21 בדצמבר 2016. בשנה שלאחר מכן היא כיכבה בסרט הטלוויזיה הרומנטי High School Lover, לצד ג'יימס פרנקו וג'וליה ג'ונס, ששודר לראשונה ב-Lifetime ב-4 בפברואר 2017.
קונדור גילמה את התפקיד הראשי של לארה ג'ין קאבי בסרט הדרמה הרומנטי לכל הנערים שאהבתי, המבוסס על הספר של ג'ני האן (Jenny Han) לכל הנערים שאהבתי. הסרט יצא לאור על ידי נטפליקס ב-17 באוגוסט 2018. בשנת 2019, קונדור גילמה את המתנקשת סאיה קורוקי בסדרת הדרמה פעולה כיתה קטלנית. היא גילמה את קיומי קיי בסרט המדע הבדיוני של רוברט רודריגז, אליטה: מלאך קרב, שהופק על ידי ג'יימס קמרון.
היא עתידה לככב בקומדיה הרומנטית Summer Night, לצד אנאלי טיפטון וג'סטין צ'טווין, בבימויו של ג'וזף קרוס. קונדור עתידה להופיע במותחן המדע הבדיוני, Warning, לצד לאורה הארייר, ג'יימס ד'ארסי ואלכס פטיפר. קונדור גם תחזור על תפקידה כלארה ג'ין קאבי בסרט המשך של לכל הנערים שאהבתי.
ג'פרי קצנברג

ביוגרפיה

קצנברג נולד בניו יורק להורים יהודים, בנם של וולטר ואן קצנברג. 
בשנת 1975 התחיל לעבוד בחברת פרמאונט, ובשנת 1984 מונה על ידי מנכ"ל חברת דיסני, מייקל אייזנר, לעומד בראש חטיבת סרטי האנימציה של החברה. בתקופה זו הפיק שוברי קופות כגון היפה והחיה, אלאדין ומלך האריות. בשנת 1994 ייסד קצנברג, יחד עם שותפיו סטיבן ספילברג ודייוויד גפן, את חברת דרימוורקס שהפיקה שוברי קופות כגון נסיך מצרים ושרק.
קצנברג נשוי למרלין סגל, ולהם שני ילדים.
ב-2013 הוענק לקצנברג פרס ז'אן הרשולט לפעילות הומניטרית.
Plan B

Plan B היה מגזין קומיקס אלטרנטיבי ישראלי, אשר הוקם בקיץ של 2001. הוא יצא לאור בהוצאת אפרוגותיקה, ובראשו עמדו בועז קדמן וגיל לביא. עד תחילת 2005 יצאו 6 גליונות בהפרש של כארבעה חודשים עד שנה. 
לרוב, הגליונות כללו קומיקסים ורצועות קומיקס בעלי מבנה משבצות מסורתי, ופואנטה בסוף כל סיפור. הם עסקו במגוון נושאים חברתיים כגון מין, פוליטיקה וכדומה. סגנונו הדו-ממדי ההזוי של גיל לביא, מעורכי העיתון, מוכר במיוחד בזכות סדרת "מר נחמד ומר לא נחמד", אשר מגוללת את עלילותיהם של זוג ניגודים - מר נחמד הוא אופטימי ועליז, מר לא נחמד הוא רגזן, אלים וחסר סובלנות.
אמנים שונים השתתפו ביצירת המגזין:  זאב אנגלמאיר, גלנדון, ניר מטרסו, יוני לויטל, ברק חיון, נועה פלשקס, נגה רויך, דני קידר, טל חיון, בן כהן, ירון קוור, פאולינה פוגל, רפאל פוגל ואלעזר יפרח.
כמעיין המתגבר (סרט)

תקציר העלילה

הווארד רוארק (גרי קופר) הוא ארכיטקט אינדיבידואליסט שפועל לפי הרגש הפנימי שלו ומסרב להיות מושפע מדעת ההמונים. בגלל דעותיו הוא מתקשה למצוא עבודה. לבסוף שוכר אותו הארכיטקט הנרי קמרון (הנרי האל) המכיר בכישרונו אך משרדו לא מקבל עבודות והוא נאלץ לפטר את רוארק ולבסוף לוקה בהתקף לב בגלל אכזבתו. רוארק המובטל מוצא עבודה במחצבה.
העיתון "הכרזה" (The Banner) הוא בעל השפעה גדולה בניו יורק. בעל העיתון הוא גייל ואיינאנד (ריימונד מאסי). אלסוורת' טוהי (רוברט דגלאס) הוא מבקר אמנות והארכיטקטורה של העיתון והוא מתנגד ארסי לעבודותיו של רוארק.
דומיניק פרנקון (פטרישה ניל) היא עיתונאית בכירה ב"הכרזה" ומעריצה את עבודותיו למרות שאינו מכירה אותו אישית. היא מאורסת לארכיטקט פיטר קיטינג (קנת סמית'), בן כיתתו של רוארק שמצליח מאד כי הוא "הולך בתלם" של דעת הקהל. לאחר שהיא מנתקת את יחסיה עם קיטינג היא נוסעת למחצבה השייכת לאביה שם היא פוגשת את רוארק ומתאהבת בו למרות שאינה יודעת מי הוא.
רוארק מקבל הזמה לתכנן מגדל מגורים גדול "בניין אנרייט" ומשלים אותו בהצלחה. בקבלת הפנים פוגשת דומיניק את רוארק ואהבתה ניצתת שוב. היא מבקשת שיינשא לה בתנאי שיוותר על הארכיטקטורה שבגללה בזים לו כולם אך הוא מסרב. לבסוף היא נישאת לוואיינאנד למרות שאינה אוהבת אותו. ואיינאנד מכיר בכישרונו של רוארק ומזמין אותו לתכנן את ביתם.
קיטינג מקבל הזמנה לתכנן בית דירות גדול ומתקשה בתכנון. הוא מבקש מרוארק לתכנן בשמו. רוארק מסכים לעשות זאת חינם בתנאי שלא יהיו שום סטיות מתוכניתו. כשרוארק רואה שנעשו סטיות גסות בתוכניתו, הוא מפוצץ את הבניין בעזרתה של דומיניק.
טוהי סוחט הודאה מקיטינג כי אכן רוארק תכנן את הבניין. רוארק נעצר ועומד למשפט. בינתיים יוצאים כל העיתונים נגדו פרט ל"הכרזה" כי ואיינאנד מכיר בערכו. הקהל מחרים את העיתון ומפגינים מתפרצים למערכת וזורעים הרס. וייננאד נכנע ומשנה את דעת העתון אבל לא יכול לעמוד בהשפלה. הוא מזמן את רוארק, מטיל עליו לבנות גורד שחקים על שמו ומתאבד ביריה.
רוארק מייצג את עצמו במשפט ומשכנע את המושבעים בצדקת האינדיבידואליזם שהיא דרך חייו ובזכותה יש קידמה בעולם והם מזכים אותו.
לבסוף רואים את דומיניק המציגה את עצמה כגברת רוארק, עולה במעלית חיצונית על בית ויינאנד כשעל הגג ממתין לה הווארד רוארק בעמדת ניצחון.

הפקת הסרט

השחקנים גרי קופר ופטרישיה ניל ניהלו רומן אהבה בתקופת הצילומים, חרף היותו נשוי ומבוגר מממנה ב-25 שנה, לא הפריעה לשניים. בהמשך ניל נכנסה להריון מקופר, אך הפילה כשהבינה שאשתו של קופר לא תעזוב אותו. ההפלה גרמה לה רגשות אשמה במשך שנים רבות.
נתן רוזן

ביוגרפיה

רוזן נולד בברוקלין, ניו יורק ב-1909, הוריו היגרו מרוסיה שנתיים קודם לכן. בגיל 13 מת אביו והמשפחה עברה לאזור בוסטון.
רוזן למד ב-MIT לתואר ראשון בהנדסה אלקטרוכימית (סיים ב-1929) ולאחר מכן לתואר שני בפיזיקה (סיים ב-1932). רוזן שימש כעמית מחקר באוניברסיטת מישיגן בשנים 33–1932 ובאוניברסיטת פרינסטון בשנים 34–1933, שם גם פגש את אלברט איינשטיין והחל לעבוד עמו. הוא המשיך לעבוד עמו כעוזר במכון ללימודים מתקדמים במשך שנתיים נוספות. בשנים 38–1936 עבד באוניברסיטת קייב כפרופסור לפיזיקה תאורטית ובשנים 1938–1940 ב-MIT כחוקר. בשנת הלימודים 190–1941 כיהן כפרופסור בקולג' ההר השחור בקרוליינה הצפונית ולאחר מכן עבר לאוניברסיטת קרוליינה הצפונית בצ'אפל היל שם המשיך עד למינויו כפרופסור מלא ב-1952.
בשנת 1953 עלה לישראל עם משפחתו לאחר שמונה כבר שנה לפני כן לפרופסור בפיזיקה בטכניון. הוא הקים שם את הפקולטה לפיזיקה והיה דיקן הפקולטה ועמד בראש הפקולטה במשך שש שנים. לאחר מעצרו של קורט סיטה שהחליף אותו בראש המכון לפיזיקה, הוא שב ומונה לראש המכון. רוזן היה אחד ממייסדי האגודה הישראלית לפיזיקה, ואף כיהן כנשיאה בין השנים 1953–1955. בשנת 1960 נבחר כחבר האקדמיה הלאומית הישראלית למדעים. בשנת 1977 העניק סנאט הטכניון לרוזן את התואר "פרופסור מחקר". היה לו תפקיד חשוב בהפיכת הטכניון ממכללה קטנה לאוניברסיטה שהוא היום. בנוסף רוזן תמך בלימוד ופיתוח מוסדות לימוד כמו בית-הספר ללימודי מוסמכים בטכניון כדיקן לימודי מוסמכים ופיתוח אוניברסיטת הנגב (עכשיו אוניברסיטת בן-גוריון) בבאר-שבע כנציג הטכניון וכדיקן הפקולטה למדעי הטכנולוגיה.
בין תלמידיו, אשר פרס ויהושע זק.
רוזן התחתן עם חנה בלקס ב-1932 ונולדו להם שני בנים, יוסף ודוד. בנו, ג'ו רוזן, פיזיקאי אף הוא.

מחקר

רוזן כתב במשותף עם אלברט איינשטיין ובוריס פודולסקי מאמר בנושא פרדוקס EPR במכניקה קוונטית ("Can Quantum-Mechanical Description of Physical Reality Be Considered Complete?"), אשר פורסם בכתב העת המדעי Physical Review בשנת 1935, לפיו מכניקת הקוונטים אינה מסוגלת להציג "תיאור שלם" למציאות וכן המטרה של החוקרים הייתה לבסס את הטענה שלהם לפיה ישנה תאוריה אחרת המסוגלת להציג את המציאות בתיאור שלם ולנבא את המציאות.. הוא גם גילה במשותף את גשר איינשטיין-רוזן בתורת היחסות הכללית, לפי התאוריה הימצאות חור תולעת אפשרית עקב כבידה מספיק חזקה שגורמת לעיקום במרחב הזמן.
שער למדע

שער למדע היא אנציקלופדיה לבני הנעורים שיצאה בשנת 1974 בישראל בהוצאת מסדה.
האנציקלופדיה הייתה תרגום של אנציקלופדיה לנוער שיצאה בהוצאת
מרשל קבנדיש בשנת 1970.
הוצאת קבנדיש היא הוצאה בריטית המתמחה בהוצאת ספרי מדע לבני הנעורים.
האנציקלופדיה כללה עשרה כרכים, שבכל אחד מהם כ-150 עמודים. כל כרך כלל אסופת מאמרים בנושאים שונים, הערוכים ברצף המשכי, ומלווים באיורים, מפות, צילומים ודיאגרמות, שהיו לרוב צבעוניים. בסוף הכרך העשירי ניתן אינדקס לכל עשרת הכרכים, שכלל כמה מאות נושאים שנסקרו בכרכי האנציקלופדיה עצמם.
האנציקלופדיה התמקדה במספר נושאים - פיזיקה, ביולוגיה, גאוגרפיה ורפואה, ובתחילת כל כרך ניתן תוכן עניינים שחילק את המאמרים המופיעים בכרך לפי נושאים אלו.
העורך העברי הראשי של האנציקלופדיה היה האנתרופולוג מרדכי וורמברנד, ועמו צוות של מתרגמים ועורכים ובהם שמות כיורם קירש שנודע לאחר מכן כאחד ממקימי האוניברסיטה הפתוחה, או פרופסור צבי וולברג.
מבחינת רמת הכתיבה ועומק העיון בנושאים התאימה האנציקלופדיה לתלמידי בית הספר התיכון או חטיבת הביניים, אם כי כותביה ייעדו אותה אף "להורים ומורים". המאמרים היו מעודכנים לתקופתם, וכללו נושאים חדישים לתקופתם כגון "קרני לייזר" או "הרפואה בחלל".
רוסאל

היסטוריה

מרבצי הבוקסיט הגדולים של רוסיה נמצאים באזור הרי אורל הצפוניים. המכרות המופעלים על ידי תאגיד סבאורלבוקסיטרודה (תאגיד בת של רוסאל) באזור זה מכילים כ־70% מעתודות הבוקסיט של רוסיה. משנות השישים של המאה העשרים התפתחה תעשיית אלומיניום גדולה ברוסיה בזכות האנרגיה החשמלית הזולה מהתחנות ההידרואלקטריות בסיביר ושני הכורים הגדולים בעולם להיתוך אלומיניום נמצאים ברוסיה.
בשנות התשעים החל עידן ההפרטה ברוסיה, ורומן אברמוביץ' קנה מכרות ומתקני עיבוד אלומיניום רבים, כולל נכסיו של האוליגרך אולג דריפסקה, ומיזג אותם בשנת 2000 לחברת רוסאל. בשנת 2003 מכר אברמוביץ' את אחזקותיו ברוסאל (בשיעור 25%) חזרה לדריפסקה שכבר החזיק ב־50% ממנה, בעבור 1.8 מיליארד דולר.
ב־9 באוקטובר 2006 הוכרז האיחוד בין רוסאל, SUAL (חברת אלומיניום רוסית גדולה נוספת, מתחרתה העיקרית של רוסאל) וחברת הסחר השווייצרית גלנקור והמיזוג הושלם במרץ 2007. נכון ליוני 2007, גרעין השליטה ברוסאל מוחזק על ידי חברת En+, חברת אחזקות בשליטתו של דריפסקה.
רוסאל מפעילה 4 מתקני עיבוד אלומיניום ו־3 מתקני עיבוד אלומינה ברוסיה, אחד באוקראינה וכן מתקנים בגויאנה, ניגריה, גינאה ואוסטרליה.
אטלנטה פלקונס

רקע כללי

עונתה הראשונה של הקבוצה הייתה 1966 וב-1 באוגוסט אותה השנה שיחקה את המשחק הראשון שלה (במשחקי טרום העונה) בו היא הפסידה לפילדלפיה איגלס. לאחר שהפסידה את תישעת משחקיה הראשונים, ניצחה הקבוצה את ניו יורק ג'איינטס במשחק חוץ ובכך זכתה בניצחונה הראשון, אטלנטה סיימה את שנות ה-60 עם 12 ניצחונות בלבד.
אטלנטה שיחקה בפעם הראשונה במשחק המרכזי של המחזור (משחק הפוטבול של יום שני) בשנת 1970, למרות שסיימה את העונה במאזן שלילי. שנת 1971 הייתה השנה בה אטלנטה הצליחה לראשונה להשיג מאזן חיובי במהלך העונה. בשנת 1978 הגיעה הקבוצה להישג הממשי ראשון, העפלה לפלייאוף. רק שלוש עשרה שנים לאחר הקמת המועדון.
בשנת 1998, הגיעה הקבוצה להישג השיא שלה, כאשר הקוורטרבק כריס צ'נדלר והרץ האחורי ג'אמאל אנדרסון סחפו אותה לניצחון בגמר ה-NFC על המינסוטה ויקינגס הפייבוריטים וחגגו עלייה ראשונה לסופרבול. בסופרבול עצמו נגמרה החגיגה כאשר דנוור ברונקוס גברה על הפלקונס 19-34.
בשנת 2001 הפאלקונס קיבלו מהסן דייגו צ'רג'רס בחירת דראפט ראשונה בסיבוב הראשון תמורת בחירת דראפט חמישית בסיבוב הראשון והתופס טים דוויט. את הבחירה הראשונה הם ניצלו כדי לקחת את הקוורטרבק מייקל ויק מוירג'יניה טק. מייקל ויק התחיל כקוורטרבק משני לכריס צ'אנדלר, ובשנת 2002 הוא היה לקוורטרבק הפותח של הקבוצה, באותה השנה מייקל ויק הוביל את הפלקונס לפליי-אוף בו הם הפסידו לפילדלפיה איגלס בגמר האזורי. במהלך משחקי קדם העונה של עונת 2003 מייקל ויק שבר אתה הרגל ולא שיחק במהלך שנים עשר המשחקים הראשונים, בסוף אותה שנה המאזן של אטלנטה היה שלילי ועמד על 5–11. ויק חזר בעונת 2004 והוביל את הפאלקונס למאזן 5–11 ולפלייאוף בו הם הפסידו שוב לפילדלפיה איגלס בגמר המחוזי. הפעם הבאה שהעפילה הקבוצה לפלייאוף הייתה בעונת 2008 בהנהגתו של הקוורטרבק הרוקי מאט ראיין. בעונת 2016 העפילה הקבוצה בפעם השנייה בתולדותיה לסופרבול. בסופרבול LI נפגשה עם ניו אינגלנד פטריוטס ולמרות שהובילה 28–3 במהלך המחצית השנייה ו-28–9 בפתיחת הרבע האחרון, הפסידה הקבוצה בהארכה, 28–34.

אצטדיון

הקבוצה אירחה את משחקיה הביתיים באצטדיון אטלנטה פולטון קאונטי, אשר שימש גם כמגרשה הביתי של קבוצת הבייסבול של העיר, האטלנטה ברייבס. בשנת 1992 עברה הקבוצה לאצטדיון ג'ורג'יה דום, שעלותו הייתה 214 מיליון דולר, והכיל 71,228 מקומות, האצטדיון אירח פעמיים את הסופרבול, בשנים: בשנת 1994 (XXVIII) ובשנת 2000 (XXXIV). 
בשנת 2017 עברה הקבוצה לשחק באצטדיון מרצדס-בנץ שנבנה עבורה בעלות של 1.4 מיליארד דולר.
זאב לוי

ספרים שערך

פילוסופית-האהבה של יהודה אברבנאל: ארבע הרצאות ביום עיון של אוניברסיטת חיפה, הוצאת הקיבוץ המאוחד, (ערכו מנחם דורמן וזאב לוי), 1985